Резолюция [1]

относно ефективността на помощта и определяне на официална помощ за развитие

Съвместната парламентарна асамблея АКТБ-ЕС,

- на заседанието си в Порт Морсби (Папуа-Нова Гвинея), проведено в периода 25- 28 ноември 2008 г.,

- като взе предвид член 17, параграф 1 от своя правилник,

- като взе предвид целите на Споразумението за партньорство между АКТБ и ЕС, подписано в Котону на 23 юни 2000 г.,

- като взе предвид Декларацията на хилядолетието на ООН от 8 септември 2000 г., която поставя целите на хилядолетието за развитие (ЦХР) като цели, съвместно определени от международната общност за премахване на бедността, и Доклада на ООН от 2007 г. относно целите на хилядолетието за развитие,

- като взе предвид съвместната декларация на Съвета и представителите на правителствата на държавите-членки, заседаващи в рамките на Съвета, Европейския парламент и Комисията относно политиката на Европейския съюз в областта на развитието: "Европейският консенсус" ("Европейският консенсус за развитие"), подписана на 20 декември 2005 г.,

- като взе предвид Парижката декларация за ефективността на помощите от 2 март 2005 г.,

- като взе предвид Консенсуса от Монтерей, постигнат на Международната конференция на ООН за финансиране на развитието, проведена в периода 21- 22 март 2002 г.,

- като взе предвид съобщението на Комисията от 28 февруари 2007 г., озаглавено "Кодекс за поведение на ЕС относно разделението на труда в областта на политиката за развитие" (COM(2007)0072),

- като взе предвид съобщението на Комисията от 9 април 2008 г., озаглавено "ЕС като глобален партньор за развитие. Ускоряване на напредъка към Целите на хилядолетието за развитие" (COM(2008)0177),

- като взе предвид основните констатации и препоръки на Комитета за подпомагане на развитието на Организацията за икономическо сътрудничество и развитие (ОИСР/КПР) в партньорските проверки на Европейската общност през 2007 г.,

- като взе предвид заключенията на Съвета по общи въпроси и външни отношения (май 2008 г.) и на Съвета (юни 2008 г.),

- като взе предвид резултатите от Третия форум на високо равнище за ефективността на помощта, състоял се в Акра, 2- 4 септември 2008 г.,

- като взе предвид Декларацията от Акра, приета от държавните и правителствени ръководители на АКТБ на 3 октомври 2008 г.,

- като взе предвид доклада на комисията си по икономическо развитие, финанси и търговия (ACP-EU/100.300/08/fin.),

A. като има предвид, че планът за ефективност на помощта следва да предостави идеи за постигането на конкретен напредък в процеса на премахване на бедността и неравенството и да подпомогне страните партньори да постигнат ЦХР и да отговорят на договорените на международно равнище стандарти в областта на правата на човека,

Б. като има предвид, че главното ограничение на определението за принцип на самостоятелност, включено в Парижката декларация, е липсата на изрично признаване на важността на демократичната ангажираност, особено ролята на организациите на гражданското общество и на местните органи на управление, както и на ясен ангажимент по отношение на ролята на парламентите,

В. като има предвид, че ЕС е поел важни ангажименти относно равнопоставеността на половете, които трябва да се спазват; като има предвид, при все това, че социалното измерение на пола все още се взема предвид само до известна степен в дебата относно ефективността на помощта,

Г. като има предвид, че увеличението на обема на предоставяната помощ и подобряването на ефективността на помощта са еднакво важни, както и че е необходим напредък по двата аспекта на помощта — количествен и качествен, за постигането на ЦХР, по-специално по отношение на ЦХР, свързани със здравеопазването и равнопоставеността на половете, при които не се наблюдава почти никакъв напредък, а те са от ключово значение за изпълнението на тези ангажименти,

Д. като има предвид, че последните цифри на ОИСР показват, че общата помощ от ЕС е намаляла значително през 2007 г., както и че цифрите във връзка с помощта често са изкуствено завишавани чрез включването на облекчаване на дългове и средства, които не достигат до населението на страните партньори,

Е. като има предвид, че донорите и страните партньори трябва да се придържат към най-високите стандарти във връзка с откритостта и прозрачността, особено донорите по отношение на бюджетните прогнози за потока на помощта, който в противен случай не може да бъде отразен в годишните бюджетни прогнози на страните партньори, като по този начин сериозно се намаляват възможностите на парламентите да разгледат подробно политиките за развитие на правителството и способността на страните партньори да правят дългосрочни инвестиции,

Ж. като има предвид, че обвързаната помощ сериозно подкопава прозрачността на помощта и повишава стойността на стоките и услугите с до 30 %, според прогнозите на Световната банка,

З. като има предвид, че донорите все още не желаят да използват националните системи и постигането на напредък в това отношение е изключително бавно; като има предвид, че това е ключов елемент от принципа на самостоятелност, както и че изравняването е от съществено значение за укрепването на изграждането на капацитет и развитието на местните пазари,

И. като има предвид, че международната система за предоставяне на помощи става по-сложна, чрез създаването на вертикални структури и с излизането на сцената на нови публични и частни участници, които често действат извън рамките на установените кодекси и механизми за координация,

Й. като има предвид, че бюджетната подкрепа може да подпомогне принципа на самостоятелност, изграждането на институционален капацитет, отчетността и контрола, извършвани от заинтересованите страни на местно равнище; като има предвид, че успехът й все пак се определя от способността на правителствата да планират, изпълняват и отчитат публичните си разходи,

K. като има предвид, че страните партньори често се сблъскват със стотици базирани на резултати и политически обосновани условия, които могат понякога да бъдат противоречиви и установени от различни донори, както и да наложат неуправляема тежест на страните партньори, и по този начин да омаловажат принципа на самостоятелност на страната и да понижат отчетността на правителствата пред техните граждани и парламенти,

Л. като има предвид, че размерът на техническата помощ може да достигне 50 % от помощта, но голяма част от нея продължава да е обвързана, със завишена цена и неефективна при изграждането на местен капацитет и принцип на самостоятелност,

М. като има предвид, че е налице постоянно увеличение на относителния дял на най-уязвимите слоеве на обществото, които ще стават още по-уязвими,

Н. като има предвид, че уязвимостта от многобройни кризи в областта на икономиката и околната среда на малките островни развиващи се страни и на страните без излаз на море от АКТБ може да доведе до сериозни последици с неблагоприятно въздействие върху обществото и околната среда и до нестабилност на икономиката, като може да се отрази неблагоприятно върху способността на тези страни да преследват целите на устойчивото развитие и да предприемат успешно така необходимата икономическа реформа,

О. като има предвид, че международната общност правилно полага огромни усилия, за да установи сътрудничество с най-бедните страни; като има предвид, че това не е било придружено от подобни усилия за страните със среден доход, по-специално малките островни развиващи се страни, които са нетни вносители на храни и гориво, както и че такива страни рискуват отново да попаднат в списъка със страните с ниски доходи, освен ако не се предприемат адекватни и навременни мерки, за да им се помогне да се справят с нуждите си,

1. приветства напредъка по отношение на политическите ангажименти, постигнат в Програмата за действие от Акра, и подчертава необходимостта от амбициозно изпълнение на тази програма, като се премине от концепции и политически ангажименти към конкретна и измерима реализация във връзка с прилагането на принципите на Парижката декларация; очаква от ЕС да се ангажира по-активно и да играе водеща роля при подобряването на ефективността на помощта в целия свят;

2. призовава страните от ЕС и АКТБ активно да насърчават общите ценности и приоритети, определени в преработеното Споразумение за партньорство от Котону, като намаляване на бедността, равнопоставеност на половете, устойчиво икономическо, социално и екологично развитие, регионална интеграция, поддържане на мира, сигурност и демокрация, при която се спазват правата на човека, в рамките на Програмата за ефективност на помощта;

3. подчертава, че демокрацията осигурява най-добрата основа за устойчиво развитие, мир и сигурност; следователно призовава за сътрудничество между ЕС и АКТБ с цел превръщане на насърчаването на демокрацията в приоритет, което да позволи прозрачност, изчерпателност и отчетност при вземането на решения като важно средство за повишаване ефективността на помощта;

4. настоятелно призовава Европейската комисия и държавите-членки да използват по-широко определение за съгласуваност от посоченото в Програмата за действие от Акра, за да се осигури по-голяма съгласуваност на политиката за развитие в контекста на европейските политики в областта на селското стопанство, рибарството, търговията, енергетиката, околната среда, изменението на климата, сигурността и миграцията, да изготвят оценка на въздействието на тези политики върху развитието и да гарантират подходяща реформа, с цел да се предотврати създаването на нетарифни бариери и затрудненото постигане на ЦХР и целите от Споразуменията за икономическо партньорство, вследствие на изпълнението на тези политики;

5. подчертава, че въпреки продължаването на дебата от Парижката декларация във връзка с ефективността на помощта Споразумението за партньорство от Котону и Парижката декларация могат да си оказват взаимна подкрепа, тъй като Споразумението за партньорство от Котону е и образец за ефективно сътрудничество за развитие;

Гарантиране на демократична ангажираност и отчетност

6. подчертава, че понятието "принцип на самостоятелност" в Парижката декларация, в съответствие със Споразумението за партньорство от Котону, следва да се разшири, като включи демократичната ангажираност (в т.ч. националните парламенти, местните правителства, гражданските общества, независима съдебна власт и медиите), така че да позволи повишаване на прозрачността и взаимната отчетност въз основа на ясни и контролируеми показатели и да осигури постигането на целите на помощта за развитие;

7. приветства признаването в Програмата за действие от Акра на съществената роля на парламентите и местните правителства в процеса на развитие; призовава донорите и правителствата партньори да гарантират, че парламентите и местното управление изпълняват необходимата роля, за да осигурят ефективността на помощта, като подкрепят принципа на самостоятелност, извършват проверки и изготвят баланси посредством контрол върху бюджетите, политиките и резултатите от тях, като включват гражданите във вземането на решения за развитието чрез демократичния процес;

8. също така приветства признаването в Програмата за действие от Акра на съществената роля на гражданското общество в процеса на развитие; призовава донорите и правителствата партньори да предвидят цялостно и пълноценно участие от страна на гражданското общество при планирането, изпълнението, контрола и оценката на бюджетите и програмите, както и да създадат условията, които са необходими, за да изиграе полагащата му се роля;

9. призовава донорите и страните партньори да вземат предвид непропорционалното въздействие, което бедността оказва върху жените, и да гарантират, че равнопоставеността на половете, предоставянето на права на жените и самите права на жените са изцяло включени в националните процеси на развитие; изразява съжаление, че Програмата за действие от Акра не посочва механизми за прилагането на равнопоставеността на половете и предоставянето на права на жените и не включва показатели за напредъка във връзка с тях;

10. изразява съжаление, че Програмата за действие от Акра не успява да преведе ангажимента от Парижката декларация за включване на парламентите, организациите на гражданското общество и местните органи на управление в практически мерки; очаква ЕС да вземе под внимание водещата роля на страните партньори и да увеличи капацитета им да я упражняват, като настоятелно призовава ЕС и страните партньори да разработят практически планове за действие с цел осигуряване на демократична ангажираност и постигане на споразумение по отношение на показателите за напредък;

Увеличаване на ефективната помощ

11. приветства заключенията на Съвета, потвърждаващи ангажимента, поет във връзка с постигането на целта за обща официална помощ за развитие в размер на 0,56 % през 2010 г. и 0,7 % през 2015 г.; призовава за поемането на нови ангажименти във връзка с амбициозни многогодишни разчети, за да се осигури възможност за измерване на постепенното увеличение на бюджета за предоставяне на помощи;

12. настоятелно призовава Европейската комисия и държавите-членки да гарантират, че няма да има разширяване на определенията за официалната помощ за развитие във връзка с включването на въпроси, които не са свързани с помощта, като разходи по военни операции; призовава Европейската комисия и държавите-членки да отделят разходите, предназначени за облекчаване на дългове, от останалите направления на официалната помощ за развитие и да не включват средствата, изразходвани в Европа за оказване помощ на студенти и бежанци, в изчисленията на общите разходи за помощ за развитие;

13. настоява донорите да разпределят помощта в съответствие с принципите за прозрачност и отчетност и предвидимостта на равнище потоци, създаване на програми и отпускане на средства значително да се увеличи, по-специално като се изготвят надеждни многогодишни разчети и се гарантира едногодишна предвидимост; приветства инициативата за непрекъснато развиващи се програми от Програмата за действие от Акра, която от своя страна осигурява средносрочна предвидимост;

Устойчив икономически растеж за устойчиво развитие

14. подчертава, че един от показателите за ефективността на помощта е степента, в която тя допринася за създаването на силна икономика, в която се опазва околната среда и никой не е лишен от основните социални услуги;

15. призовава за сътрудничество за развитие, насочено към преодоляване на пречките пред икономическия растеж, като липсата на преки чуждестранни инвестиции, изтичането на капитал и сериозните пречки от административен характер за малките и средни предприятия;

16. призовава, във връзка с това, за политики за развитие, които насърчават трансфера на ноу-хау, конкуренцията и стабилните макроикономически политики и свеждат до минимум бюрокрацията за предприятията, като спазват или въвеждат правата на собственост и водят борба с корупцията;

17. подчертава, че справедливата търговия може да бъде едно от най-ефективните средства за продължаване на устойчивото икономическо развитие, с помощта на адекватни съпътстващи мерки за справяне с разходите по приспособяването и финансиране на мрежата за социална сигурност и програмите за предоставяне на права, но това следва да се допълни от политики за преразпределение и социални политики, за да се гарантира, че ползите са споделени поравно;

18. изразява съжаление, че е постигнат незначителен напредък по отношение на използването на националните системи (само малък процент от официалната помощ за развитие минава през националните бюджетни системи, като същевременно донорите са дали обещание за 50 % до 2010 г.) и дори в страните с правилно функциониращи национални системи донорите не желаят да използват тези системи; настоятелно призовава страните донори да ускорят разпределянето на помощта си към националните системи във възможно най-висока степен, да укрепят правителствените системи и да увеличат размера на помощта, използвана за подкрепа за общи и отраслови бюджети, в случаите, когато е налице добро икономическо и политическо управление, като се осигури пълна прозрачност на бюджета и отчетност; подчертава, че при никакви обстоятелства не следва да се предоставя бюджетна подкрепа, когато съществува широкоразпространена корупция;

19. приветства факта, че Програмата за действие от Акра се отнася до редица други участници в подпомагането за развитие, освен двустранните донори; подчертава, че едно от големите предизвикателства в подготовката за 2011 г. ще бъде да се разширят принципите на Парижката декларация, с цел включване на вертикални средства и нови донори, така че да се осигури истинска координация между донорите и изравняване със страните партньори;

20. призовава правителствата партньори да установят бюджетната подкрепа въз основа на добре обоснован план за намаляване на бедността на национално равнище, който спомага за укрепването на отчетността в страната, финансовото управление и контрола, чрез системно и обвързано стратегическо участие на националните парламенти, органите на местното управление и несвързаните с държавата участници — явление, което понастоящем е изключително рядко срещано;

21. приветства намерението на Европейската комисия да осигури по-предвидима форма на бюджетна подкрепа в дългосрочен план, като използва договори, свързани с ЦХР, за добре справящите се страни, но подчертава, че това изисква поемането на сериозен ангажимент от страните партньори за постигане на ЦХР и е необходим постоянен мониторинг, съсредоточен предимно върху постигането на резултати;

22. приветства факта, че Програмата за действие от Акра определя, че донорите от ОИСР/КПР ще разширят приложното поле на Препоръката на Комитета за подпомагане на развитието от 2001 г. относно предоставянето на необвързваща помощ на бедните държави с висока задлъжнялост, които не принадлежат към групата на най-слабо развитите страни; настоятелно призовава Европейската комисия и държавите-членки да поемат реален ангажимент да превърнат цялата помощ в необвързваща за страните от АКТБ до 2010 г., включително техническата помощ, като това трябва да отразява националните приоритети и особености, обществените поръчки, помощта под формата на храни и транспортирането и съхранението на тази помощ;

23. призовава Европейската комисия да приложи принципа на равенство между половете в бюджетния процес, като обвърже изплащането на променливи траншове с подобряването на показателите с разбивка на данните по пол; призовава страните партньори да включат в бюджетния процес на всички равнища въпросите, свързани с пола, и да стимулират по-широк диалог с организации на жени;

24. призовава Европейската комисия и държавите-членки да излязат извън приложното поле на Програмата за действие от Акра и да намалят драстично редицата условия и постепенно да премахнат допустимостта на икономическата политика, като вместо това да използват сключени помежду си договори, които отразяват общото виждане относно ключовите приоритети, които свързват отпускането на средства с изпълнението и политическите резултати, обръщайки специално внимание на ЦХР, и да изготвят истински разчет за този процес; призовава ЕС и неговите държави-членки да използват влиянието си, за да убедят Световната банка и Международния валутен фонд да се насочат към същия преход, особено в момент, когато повечето страни от АКТБ са изложени на риск, вследствие на неблагоприятното влияние на многобройните кризи, които оказват въздействие върху световната икономика;

Разделение на труда и координация на донорите

25. призовава Европейската комисия и държавите-членки значително да умножат усилията си в посока увеличаване на координацията на донорите и подобряване на разделението на труда, като приравнят многостранната и двустранната помощ с процесите в страните, демократичната ангажираност, отчетността, хармонизацията, съвместния анализ, програмирането и изпълнението, и драстично намалят броя на елементите от изпълнението на програмата; отбелязва инициативата на Програмата за действие от Акра за започване на диалог относно международното разделение на труда в страните до юни 2009 г.;

26. изразява надежди, че атласът на донорите от 2008 г. ще спомогне за предоставянето на информация и оказването на въздействие с цел постигане на по-амбициозна координация на донорите, и по-специално във връзка с разрешаването на проблема със страните, получаващи голям обем помощ, и страните, получаващи малък обем помощ от официалната помощ за развитие, и пренебрегването на изключително важни сектори, като здравеопазване, енергетика, образование, социално сближаване, равнопоставеност на половете и селско стопанство; приветства факта, че Програмата за действие от Акра също така постановява, че донорите ще работят за разрешаване на въпроса във връзка със страните, които получават недостатъчен обем помощ, и за гарантиране на това, че в резултат на новите споразумения относно разделението на труда няма да се стигне до положение, в което отделни развиващи се страни получават по-малък обем помощи;

27. призовава за изграждане на капацитет във всички министерства, с цел постигане на по-голяма ефективност в областта на здравеопазването, образованието и равнопоставеността на половете, чрез разходите за бюджетна подкрепа, тъй като принципът на самостоятелност на страната често се ограничава до министерството на финансите;

28. признава необходимостта от по-голяма устойчива помощ за нестабилните страни и страните с по-ниски доходи след преодоляване на конфликт; приветства факта, че Програмата за развитие от Акра настоятелно призовава донорите и страните партньори да адаптират Парижката декларация към Принципите на ОИСР/КПР за сериозна международна намеса в нестабилни страни и конфликтни ситуации, но подчертава необходимостта от изграждане на силно гражданско общество, както в нестабилните, така и в уязвимите страни;

29. счита, при все това, че е необходимо да се положат повече и по-добре насочени усилия, с цел повишаване на подкрепата за страните със среден доход от АКТБ, и призовава за навременното приемане и прилагане на споразумение относно систематичното и предвидимо предоставяне на помощ, което да повлияе благотворно за задоволяването на специфичните нужди на тези страни, за да могат те да продължат да работят за постигането на устойчиво развитие;

30. приветства факта, че общността на донорите се е ангажирала да умножи усилията си в посока установяване на сътрудничество с най-бедните страни, както и че делът на Африка от програмируемата помощ се увеличава вследствие на поетия към Африка ангажимент да се удвои официалната помощ за развитие за Африка до 2010 г., особено сега, с покачването на цените на горивата и храните и последиците от глобалното изменение на климата, които могат да обезсмислят всички положени досега усилия;

31. приветства работата, извършена от Секретариата на Британската общност и Института за изследване на островни и малки държави към университета в Малта при разработването на индекси на уязвимост и устойчивост, и очаква ЕС да заеме водеща роля при прилагането на индексите и изготвянето на проект на нова рамка за систематична помощ за малки островни развиващи се страни и развиващи се страни без излаз на море; предлага по-специално малките страни да планират профил на уязвимост и устойчивост във връзка с изготвянето на средносрочна стратегия за развитие;

32. призовава Европейската комисия и държавите-членки да поемат твърд общ ангажимент на ЕС по време на Конференцията в Доха по отношение и на двата аспекта на помощта за развитие — количествен и качествен, с цел постигане на ЦХР чрез устойчив подход и ясни пътни карти за спазване на поетите от тях ангажименти във връзка с официалната помощ за развитие — както индивидуално, така и колективно, въпреки съществуващата финансова криза;

33. възлага на своите съпредседатели да предадат настоящата резолюция на Съвета на министрите на АКТБ-ЕС, Европейската комисия, председателството на Съвета, Африканския съюз, Панафриканския парламент, националните и регионалните парламенти, регионалните организации от АКТБ и Комитета за подпомагане на развитието към ОИСР.

[1] Приета от Съвместната парламентарна асамблея АКТБ-ЕС на 28 ноември 2008 г. в Порт Морсби (Папуа-Нова Гвинея).

--------------------------------------------------